Airbnb

Airbnb, Inc. on Ameerika ettevõte, mis tegeleb samanimelisel veebiplatvormil lühi- ja pikaajalise kodumajutuse vahendamisega üle maailma. Ettevõte tegutseb maaklerina ja võtab broneeringutelt vahendustasu. Ettevõtte asutasid 2008. aastal Brian Chesky, Nathan Blecharczyk ja Joe Gebbia. Airbnb on lühend selle ettevõtte algsest nimest AirBedandBreakfast.com. Airbnb on tuntuim ettevõte lühiajalise majutuse rendiks. 
Ajalugu.
Korterikaaslased ja endised koolivennad Brian Chesky ja Joe Gebbia kolisid 2007. aasta oktoobris San Franciscosse. Seal tuli neil mõte panna oma elutuppa õhkmadrats ja muuta see hommikusöögiga öömajaks. 2008. aastal liitus nendega Chesky kunagine korterikaaslane Nathan Blecharczyk, kellega koos loodi ettevõte AirBed &amp; Breakfast. Seega sai Blecharczykist ettevõtte kolmas kaasasutaja ja ka tehnoloogiajuht. Nad lõid veebilehe, mis pakkus lühiajalist majutust ja hommikusööki neile, kellel polnud võimalik küllastunud turul hotelli broneerida. Veebileht AirBedandBreakfast.com avalikustati 11. augustil 2008. Esimesed kliendid tulid 2008. aasta suvel, kui toimus korraldatud tööstusdisaini konverents, mille ajal oli reisijatel raske linnas öömaja leida. 2009. aasta märtsis oli veebilehel 10 000 kasutajat ja 2500 majutuspakkumist. 
2009. aasta märtsis sai ettevõtte nimeks Airbnb.com, et vältida segadust õhkmadratsitega. Selleks ajaks pakkusid majutused rendiks juba terveid tube, kortereid ja kinnisvara.
2011. aastal võitis Airbnb i konverentsil parima rakenduse auhinna. 
2012. aasta novembris käivitas Airbnb 23 linna reisijuhi "Neighborhoods", mis aitas reisijatel teatud kriteeriumite ja isiklike eelistuste alusel valida naabruskonda, kus peatuda.
2013. aasta oktoobriks oli Airbnb alates ettevõtte asutamisest (2008. aasta augustist) teenindanud üheksat miljonit inimest.
2015. aastal, kui Ameerika Ühendriikide ettevõtetele kehtestatud piirangud Kuubal leevenesid, siis oli Airbnb üks esimestest ettevõtetest, kes Kuubale laienes. 
2016. aasta novembris käivitati uus rubriik "kogemused", mille kaudu inimesed said veebiplatvormi kasutada oma reisi jaoks tegevuste leidmiseks ja broneerimiseks. 
2017. aasta mais tõi ettevõte koos iga turule ajakirja "Airbnbmag".
2019. aasta oktoobris oli saavutatud tase, kus Airbnb vahendatud majutusteenust kasutas öiti keskmiselt kaks miljonit inimest. Lisaks käivitas Airbnb sama aasta ülemaailmsel loomade päeval (4. oktoobril) uue eraldiseisva "kogemuste" kategooria, mis keskendus loomadega seotud kogemustele.
Koroonapandeemia ajal vähenes broneeringute maht mõnes linnas koguni 96%, kuid paljudes maapiirkondades broneeringute maht samal ajal ka tõusis. Ettevõte lubas võõrustajatele kompenseerida 250 miljonit dollarit, et hüvitada pandeemia tõttu külaliste tühistamised. Ühtlasi koondas ettevõte pandeemia tõttu ligikaudu 1900 töötajat ehk umbes 25% oma tööjõust Ameerikas, Euroopas ja Aasias.
10. detsembril 2020 sai ettevõte avaliku pakkumise kaudu aktsiaseltsiks, kaasates 3,5 miljardit dollarit. Platvormil pakuti võõrustajatele 238 miljoni dollari väärtuses aktsiaid hinnaga 68 dollarit aktsia kohta.
2022. aasta märtsis peatas Airbnb äritegevuse Venemaal ja Valgevenes Venemaa sissetungi tõttu Ukrainasse ning sellega kaasnenud sanktsioonide pärast.
2022. aasta mais lõpetas Airbnb oma tegevuse Hiinas, sest seal kehtis null-COVID-poliitika ning samuti nõudis Hiina valitsus, et Airbnb saadaks neile külaliste kohta üksikasjalikku teavet nende jälgimiseks.
Pärast seda, kui 2020. aasta augustis koroonapandeemia tõttu olid platvormil üüritud majutuskohtades peod ajutiselt keelatud, teatas Airbnb 2022. aasta juunis, et keelab oma platvormi kaudu renditavates majutuskohtades peod ja üritused jäädavalt. Seda seisukohta toetavad võõrustajad ja ka nende naabrid, kes kaebasid ebameeldivuste üle Airbnb poolt pakutavatel kinnistutel. 2022. aasta augustis võttis Airbnb kasutusele vastava tehnoloogia selle keelu jõustamiseks. 
2024. aasta märtsis teatas Airbnb sisekaamerate keelustamisest veebilehelt üüritavatel kinnistutel, mis jõustus sama aasta 30. aprillil. Muudatused hõlmavad ka nõuet, et võõrustajad peavad avalikustama müramõõtmisseadmete kasutamise. 
Ettevõtte kontorite ajalugu.
2011. aasta oktoobris rajas Airbnb oma esimese rahvusvahelise kontori Londonis.
2012. aasta alguses avas Airbnb kontorid Pariisis, Milanos, Barcelonas, Kopenhaagenis, Moskvas ja São Paulos. Lisaks olid kontorid selleks ajaks ka San Franciscos, Londonis, Hamburgis ja Berliinis. 2013. aasta septembris teatas ettevõte, et rajab oma Euroopa peakorteri Iirimaale Dublinisse.
2012. aasta novembris avas Airbnb kontori Sydneys. Ühtlasi teatas Airbnb siis ka oma plaanist hakata teenust osutama Tais ja Indoneesias.
2012. aasta detsembris avas Airbnb kontori Singapuris. 
2022. aasta aprillis kehtestas Airbnb peaaegu kõigile oma töötajatele piiramatu kaugtöö reeglid.